b"\n_START_ARTICLE_\nQutayba ibn M\xc3\xbaslim\n_START_SECTION_\nOr\xc3\xadgens familiars\n_START_PARAGRAPH_\nEra membre de la tribu B\xc3\xa0hila i d'una fam\xc3\xadlia notable amb propietats a B\xc3\xa0ssora on fins i tot tenien una mesquita tribal. El seu pare M\xc3\xbaslim fou nadim de Yazid I i durant la revolta d'al-Mukhtar va ser encarregat de la pres\xc3\xb3 de B\xc3\xa0ssora; despr\xc3\xa9s va prendre partit per M\xc3\xbassab ibn az-Zubayr i quan el domini d'aquest a l'Iraq es va acabar fou mort per orde d'Abd-al-M\xc3\xa0lik ibn Marwan.\n_START_SECTION_\nJoventut\n_START_PARAGRAPH_\nVa participar en la campanya contra el rebel Ibn al-\xc3\x80ixath i va cridar l'atenci\xc3\xb3 d'al-Hajjaj ibn Y\xc3\xbassuf, governador de l'Iraq i Orient, que li va donar el govern de Rayy (702), una vegada en fou expulsat el rebel \xc3\x9amar ibn Abi-s-Salt. El seu bon govern va decidir a al-Hajjaj, probablement al comen\xc3\xa7ament del 705, a nomenar-lo governador de la prov\xc3\xadncia del Khorasan sota la seva depend\xc3\xa8ncia directe, substituint el iemenita al-Muf\xc3\xa0ddal al-Muh\xc3\xa0l\xc2\xb7lab (704-705), capgirant la situaci\xc3\xb3 local en favor dels qaysites o \xc3\xa0rabs del nord, ja que els bahiles eren tradicionalment favorables a aquests. Amb Qutayba el Khorasan deix\xc3\xa0 de ser un feu dels iemenites per ser-ho dels qaysites.\n_START_SECTION_\nCampanya del Tukharistan 705\n_START_PARAGRAPH_\nA la primera campanya militar nom\xc3\xa9s arribar al seu govern, es va dirigir contra els pr\xc3\xadnceps de Shuman, d'Akhrun i de Caghaniyan a l'Oxus superior. El pr\xc3\xadncep heftalita de Badghis, Tarkhan Nizak, es va sotmetre volunt\xc3\xa0riament i despr\xc3\xa9s el va acompanyar a la campanya de Bukhar\xc3\xa0.\n_START_SECTION_\nCampanya de Baykand i Bukhar\xc3\xa0 706-709\n_START_PARAGRAPH_\nLa campanya per la conquesta de Baykand i Bukhar\xc3\xa0 fou dif\xc3\xadcil. La primera ciutat fou ocupada i saquejada i aix\xc3\xb2 va fer augmentar la resist\xc3\xa8ncia dels sogdians dirigits per Wardan Khudah, per\xc3\xb2 finalment, el 709, Bukhar\xc3\xa0, que havia rebut suport del khanat dels Turcs Occidentals, fou conquerida per assalt derrotant una resist\xc3\xa8ncia acarnissada. La ciutat va haver de pagar un tribut de 200.000 dirhams. Una guarnici\xc3\xb3 \xc3\xa0rab es va establir a la ciutat. El 712 s'hi va construir una mesquita, per\xc3\xb2 la poblaci\xc3\xb3 local no hi anava i fou necessari pagar diners a la gent perqu\xc3\xa8 assistissin a les oracions.\n_START_SECTION_\nCampanya del Tukharistan 709-710\n_START_PARAGRAPH_\nEntre el 709 i el 710 Qutayba, amb el seu germ\xc3\xa0 Abd al-Rahman ibn Muslim, va lluitar contra l'ara rebel Tarkhan Nizak, que s'havia aliat al yabghu del Tukharistan. Nizak finalment es va haver de rendir i se li va prometre l'aman (perd\xc3\xb3), per\xc3\xb2 Qutayba el va fer executar sense respectar la paraula donada. El domini \xc3\xa0rab a Balkh va quedar establert de manera permanent.\n_START_SECTION_\nCampanya de Sistan, Khwarizm i Samarcanda 711-712\n_START_PARAGRAPH_\nEl 711 Qutayba es va traslladar al Sistan, prov\xc3\xadncia de la que havia confiat el govern al seu germ\xc3\xa0 Amr ibn Muslim; els \xc3\xa0rabs estaven assetjats a Zarang i Bust pel sobir\xc3\xa0 dels heftalites del sud, el zunbil del Zabulistan. Quan Qutayba va arribar el zunbil es va sotmetre temporalment, per\xc3\xb2 una vegada va abandonar el pa\xc3\xads es va tornar a posar en campanya. El 712 Qutayba va marxar contra Khwarizm i aprofitant l'exist\xc3\xa8ncia d'una lluita interne amb un pretendent al tron, va conquerir el pa\xc3\xads. A la tornada de Khwarizm, Qutayba va trencar el tractat que tenia amb Samarcanda, i va atacar aquesta ciutat i despr\xc3\xa9s d'un setge va imposar al seu sobir\xc3\xa0, Ghurak, un nou tractat de pau.\n_START_SECTION_\nCampanyes de Sogdiana 713-715\n_START_PARAGRAPH_\nEl trencament del tractat amb Samarcanda amb la imposici\xc3\xb3 d'un nou tractat, va afectar la credibilitat de Qutayba i els senyors locals sogdians van demanar ajut al kakhan dels Turcs Occidentals (o T\xc3\xbcrgesh) que va intervenir a la regi\xc3\xb3. Qutayba es va dirigir a la vall del Iaxartes, que estava al l\xc3\xadmit de les estepes de Tukharistan, i es va dirigir a Shash i Ushrusana fent incursions cap a la vall de Fergana (713 i 714); una suposada expedici\xc3\xb3 cap a Kaixgar podria ser nom\xc3\xa9s una faula.\n_START_SECTION_\nCaiguda\n_START_PARAGRAPH_\nLa situaci\xc3\xb3 pol\xc3\xadtica va canviar el 714/715. El 714 va morir el governador al-Hajjaj, que era el seu superior. El 715 califa al-Walid I ibn Abd-al-Malik (705\xe2\x80\x93715) va ser succe\xc3\xaft per Sulayman ibn Abd-al-Malik (715\xe2\x80\x93717) i es va produir l'ascens dels iemenites en detriment dels kaysites fins llavors hegem\xc3\xb2nics. Quan va saber la mort del califa, Qutayba era a Fergana. El nou califa el va confirmar en el seu c\xc3\xa0rrec, per\xc3\xb2 Qutayba va intuir que venia un canvi d'actitud i es va revoltar. No obstant nom\xc3\xa9s va trobar suport en la seva fam\xc3\xadlia, la seva tribu i els arquers perses de la seva gu\xc3\xa0rdia; per\xc3\xb2 els \xc3\xa0rabs en general, i els mawla (conversos) perses manats per Hayyan al-Nabati (abans els seus fidels), van refusar sumar-se a la rebel\xc2\xb7li\xc3\xb3. Els seus propis soldats el van matar junt amb alguns membres de la seva fam\xc3\xadlia (segons unes fonts l'agost del 715 i segons altres a la tardor del mateix any). El va substituir Waki ibn Abi l-Sud al-Tamimi._NEWLINE_El seu fill Muslim ibn Qutayba (mort el 766) fou dues vegades governador de B\xc3\xa0ssora, i el n\xc3\xa9t Abu Amr Said ibn Salm (mort el 832) fou governador d'Arm\xc3\xa8nia, Mossul, Djazira, Sistan, Sind i Tabaristan."